Regionsudvalgets udtalelse om »Hasteindgreb mod skarvbestandene i EU's regioner« (97/C 215/09)

REGIONSUDVALGET har -

under henvisning til sin beslutning af 15. januar 1997 om i henhold til EF-traktatens artikel 198 C, stk. 4, at udarbejde en udtalelse om »Hasteindgreb mod skarvbestandene i EU's regioner« og henvise det forberedende arbejde til Underudvalg 2 »Fysisk Planlægning i det Åbne Land, Landbrug, Jagt, Fiskeri, Skovbrug, Hav- og Bjergområder«,

under henvisning til Underudvalg 2's forslag til Regionsudvalgets udtalelse (CdR 28/97 rev.), som blev vedtaget den 12. februar 1997 med Reinhold Bocklet, Michel Lafay og Pieter Loos som ordførere -

på den 17. plenarforsamling den 12.-13. marts 1997 (mødet den 13. marts) vedtaget følgende udtalelse.

1. Indhold

1.1. Rugepopulationen af skarve i EU's regioner er i de seneste år vokset meget kraftigt. Den økologiske balance er truet. Medens der i 1979 var ca. 30 000 skarve, blev populationen i 1995 anslået til allerede at ligge på 700 000. Skarvenes vigtigste yngleområder ligger i Holland, Danmark, Sverige, Nordtyskland og Polen. Disse fugle er til stor gene for ligevægten i fiskebestandene og for fiskeriet i EU's regioner, især i franske, britiske, irske, danske, tyske og østrigske regioner. En skarv alene fortærer omkring 500 g fisk pr. dag. Under skarvenes jagt efter føde bliver fiskene ofte kun såret og dør så senere. Erhvervsfiskere, indehavere af dambrug og fiskeriorganisationer i alle de berørte regioner i EU klager over store tab. Omtrent 40 000 fiskere demonstrerede i Strasbourg den 26. oktober 1996 mod den kraftige beskyttelse, EU's fuglebeskyttelsesdirektiv giver skarvene.

1.2. Da skaderne på fiskeriet i de berørte regioner ofte anrettes af skarve, der er på træk eller overvintrer, men hvis yngleområder ligger i andre lande, kan skarvproblemet kun løses effektivt gennem et intensivt samvirke mellem medlemsstaterne og regionerne. Europa-Parlamentet vedtog allerede i februar 1996 en beslutning om skarvproblematikken i europæisk fiskeri. Inden for rammerne af Bonn-konventionen (konvention om beskyttelse af vandrende, vildtlevende dyr) fremlagde Danmark sammen med Holland i maj 1996 en basisrapport om skarven. På dette grundlag blev en dansk-hollandsk projektgruppe den 3.-4. oktober 1996 i Lelystadt, Holland, anmodet om i samarbejde med fiskerieksperter og ornitologer fra de forskellige lande at lave et udkast til en international handlingsplan til mindskelse af skaderne på fiskeriet. Udkastet skal fremlægges til vedtagelse på den konference, Bonn-konventionens signatarlande afholder i Genève i april 1997. Dette betyder, at det endnu ikke er lykkedes at træffe internationalt samordnede foranstaltninger for den kommende yngletid i foråret 1997. Heller ikke Kommissionen er hidtil blevet tilstrækkeligt tilskyndet til at tage skridt til at ændre fuglebeskyttelsesdirektiv 79/409/EØF () og midlertidigt fjerne skarven fra den kategori af fugle, der nyder størst beskyttelse.

1.3. Regionsudvalget, der er tæt på borgerne og repræsentant for såvel dyreværnsforkæmperne som de skadelidte fiskere i EU, vil derfor arbejde for, at der omgående gribes ind og vedtages en international handlingsplan på EU-plan.

2. Regionsudvalget

påpeger,

- at de sidste 20 års mere end tyvefoldige forøgelse af skarvbestanden truer den økologiske balance og frem for alt påfører erhvervsfiskeriet betydelige indtægtstab,

og kræver,

- at medlemsstaterne og regionerne allerede i den kommende yngleperiode i foråret 1997 tager passende skridt til at anvende undtagelsesbestemmelserne i artikel 9 i fuglebeskyttelsesdirektivet fuldt ud,

- at de berørte lande straks får tilsendt det udkast til en handlingsplan, der skal fremlægges på den konference, Bonn-konventionens signatarlande afholder i april 1997 i Genève,

- at Kommissionen tager skridt til at ajourføre bilag I til fuglebeskyttelsesdirektiv 79/409/EØF samt undersøger, om skarven kan opføres i bilag II til dette direktiv.

Bruxelles, den 13. marts 1997.

Pasqual MARAGALL i MIRA

Formand for Regionsudvalget

() EFT nr. L 103 af 25. 4. 1979, s. 1.